**Rosička okrúhlolistá** (*Drosera rotundifolia*) je mäsožravá rastlina z rodu *Drosera* rastúca v rašeliniskách, mokradiach a močiaroch. Patrí k najbežnejším druhom rosičiek – je rozšírená v celej severnej Európe, na Sibíri, v Severnej Amerike, Japonsku a na Novej Guinei.

Opis
----

Rosička okrúhlolistá je charakteristická jasne červenou farbou, na ktorú v kombinácii s lepkavou sladkastou látkou vábi drobný hmyz, ktorý jej slúži ako potrava. Od júla do augusta kvitne ružovo až bielo. Kvety sa nachádzajú pomerne vysoko nad listami. Semienka sú čierne 1 – 1,5 mm dlhé. Kvety sa otvárajú v závislosti na osvetlení a celé kvetenstvo sa natáča v závislosti na polohe slnka na oblohe. Rosičky sú viacročné a môžu sa dožívať aj viac ako 50 rokov.

V zimnom období rosička okrúhlolistá vytvára takzvaný hibernákulum – tesne združené listy blízko pri zemi, čo jej umožňuje prestáť chladné zimné počasie.

Zriedkavo sa krížia s rosičkou anglickou (*Drosera Anglica* Mert. Et Koch) a vzniká kríženec rosička obrátenovajcovitá (*Drosera* x *obovata* Mert. et Koch).

Mäsožravosť
-----------

Rosička okrúhlolistá so zvyškami motýľa
Živí sa hmyzom, ktorý priťahuje svojou jasne červenou farbou a lepkavými kvapkami obsahujúcimi sladkú látku, ktoré pokrývajú listy. Mäsožravý spôsob obživy rosička vyvinula v dôsledku nedostatku živín v kyslých biotopoch kde rastie. Na rozpustenie chyteného hmyzu prilepeného k výrastkom na listoch používa enzýmy a získava tak dusičnany a iné výživné látky.

Rozšírenie
----------

V Severnej Amerike rastie vo všetkých častiach Kanady okrem kanadských prérií a tundry; vyskytuje sa na južnej Aljaške, na severozápadnom pobreží Pacifického oceánu a pozdĺž Apalačských vrchov ďalej na juh až do štátov Georgia a Louisiana.

Rastie vo veľkej časti Európy vrátane Britských ostrovov, vo Francúzsku, krajinách Beneluxu, Nemecku, Dánsku, Švajčiarsku, Česku, Slovensku, Poľsku, Bielorusku, Pobaltí, Švédsku a Fínsku, ďalej v severnom Španielsku, Rumunsku, na Islande a v južných častiach Nórska a Grónska. Riedko sa vyskytuje v Rakúsku, Maďarsku a v niektorých ďalších balkánskych krajinách.

V Ázii rastie na Sibíri a v Japonsku, v častiach Turecka, v oblasti Kaukazu, polostrovu Kamčatka, v Južnej Kórei a na Novej Guinei.

### Rozšírenia na Slovensku

Rosička okrúhlolistá sa vyskytuje po celom území s výnimkou teplých oblastí.

### Ochrana

Na Slovensku je jej zber zakázaný, rastlina patrí medzi zraniteľné druhy a je zákonom chránená. V Česku ide o silno chránený druh. Je chránená aj v Poľsku, Srbsku, Nemecku a Švajčiarsku.

Použitie
--------

Rosička sa používa na liečenie, je súčasťou niektorých liekov. Zriedkavo sa pestuje v zbierkach, najmä medzi pestovateľmi mäsožravých rastlín.

Galéria
-------

* Rosička okrúhlolistá obklopená machemRosička okrúhlolistá obklopená machem
* 
* Na rozkládajúcom sa dreve (Oregon)Na rozkládajúcom sa dreve (Oregon)
* Detail listuDetail listu
* 
* Na Rokytskej slati v ČeskuNa Rokytskej slati v Česku

Referencie
----------

1. ↑  IUCN Red list 2015.06. Prístup 29. august 2022
2. 1 2  Ladislav Hoskovec: DROSERA ROTUNDIFOLIA L. – rosnatka okrouhlolistá / rosička okrúhlolistá 2007
3. 1 2  Atlas rastlín, NATURA 2000, rosička okrúhlolistá Archivované 2016-03-25 na Wayback Machine, prístup 23. 11. 2015

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Rosička okrúhlolistá**
* Spolupracuj na Wikidruhoch Wikidruhy ponúkajú informácie na tému **Rosička okrúhlolistá**

Zdroj
-----

* *Tento článok je čiastočný alebo úplný preklad článkov Drosera rotundifolia na anglickej Wikipédii a Rosnatka okrouhlolistá na českej Wikipédii.*